REPUBLIKA SRBIJA

NARODNA SKUPŠTINA

Odbor za prostornoplaniranje,saobraćaj,

infrastrukturu i telekomunikacije

13 Broj: 06-2/193-21

13. maj 2021. godine

B e o g r a d

Z A P I S N I K

DESETE SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 13. MAJA 2021. GODINE

Sednica je počela u 12.30 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Zoran Bojanić, Nikola Vojinović, Dejan Kesar, Milosav Milojević, Milutin Mrkonjić, Goran Pekarski, Andrijana Pupovac i Slavenko Unković.

Sednici Odbora je prisustvovala zamenik člana Odbora: Nataša Jovanović (zamenik Milosava Milojevića), Goran Spasojević (zamenik Ivane Nikolić), Nevenka Kostadinova (zamenik Maje Grbić) iSnežana Petrović (zamenik Krsta Janjuševića).

Sednici nisu prisustvovali članovi Odbora: Bojan Torbica, Milan Urošević, Samir Tandir, Nikola Kožović, Arđend Bajrami, niti njihovi zamenici.

Sednici su prisustvovali iz Ministarstva, građevinarstva, saobraćaja i infrastrukture: Danica Uskoković, v.d. pomoćnika ministra za komunalne delatnosti, Milan Petrović, v.d. pomoćnika ministra za drumski saobraćaj iVeljko Kovačević, v.d. pomoćnika ministra za vodni saobraćaj i bezbednost plovidbe, a iz Ministarstva trgovine, turizma i telekomunikacija Miloš Cvetanović, državni sekretar i Natalija Radoja, šef Odseka za regulativu, analizu i planiranje u oblasti informacionog društva.

Odbor je, većinom glasova (11 za, jedan član Odbora nije glasao), u skladu sa predlogom predsednika Odbora usvojio sledeći

D n e v n i r e d :

1. Razmatranje Predloga zakona o izmeni Zakona o planiranju i izgradnji, koji je podnela Vlada (broj 011-776/21 od 29. aprila 2021. godine);
2. Razmatranje Predloga zakona o izmenama i dopunama Zakona o elektronskom dokumentu, elektronskoj identifikaciji i uslugama od poverenja u elektronskom poslovanju, koji je podnela Vlada (broj 011- 775/21 od 29. aprila 2021. godine);
3. Razmatranje Predloga zakona o izmenama i dopunama Zakona o posebnim uslovima za realizaciju projekta izgradnje stanova za pripadnike snaga bezbednosti, koji je podnela Vlada (broj 011-777/21 od 29. aprila 2021. godine);
4. Razmatranje Predloga zakona o izmenama i dopunama Zakona o plovidbi i lukama na unutrašnjim vodama, koji je podnela Vlada (broj 011-737/21 od 26. aprila 2021. godine);
5. Razmatranje Predloga zakona o metrou i gradskoj železnici, koji je podnela Vlada (broj 011-773/21 od 29. aprila 2021. godine);
6. Razmatranje Predloga zakona o potvrđivanju Sporazuma o međunarodnom povremenom prevozu putnika autobusima (Interbus sporazum) i Odluke br. 1/2011 Zajedničkog odbora osnovanog Interbus sporazumom o međunarodnom povremenom prevozu putnika autobusima, koji je podnela Vlada (broj 011- 774/21 od 29. aprila 2021. godine).

Pre prelaska na rad prema utvrđenom Dnevnom redu Odbor je, jednoglasno, usvojio zapisnik 8. sednice Odbora održane 29. aprila 2021. godine i 9. sednice Odbora održane 11. maja 2021. Godine.

Prva tačka dnevnog reda – **Razmatranje Predloga zakona o izmeni Zakona o planiranju i izgradnji, koji je podnela Vlada**

U uvodnom izlaganju predstavnik Ministarstva Danica Uskoković je istakla da je u pitanju izmena proistekla iz prakse prilikom primene Zakona. Zakonom je oročeno važenje građevinskih dozvala koje su izdate pre 2009. godine. Taj rok je istekao u novembru 2020. godine. S obzirom da je veliki broj investitora prekoračio rok, predlaže se produženje roka na još 4 godine. Takođe, rok se produžava i za pribavljanje planske dokumentacije.

U diskusiji su učestvovali narodni poslanici: Goran Spasojević, Nevenka Konstadinova i Katarina Rakić.

U diskusiji, koja je usledila a u vezi sa problemima u radu Katastra predsednik Odbora Katarina Rakić je predložila da u narednom periodu organizuje sastanak sa predstavnicima RGZ a i članovima Odbora. U vezi Predloga zakona istakla je da bi eventualno trebalo razmotriti da se navedeni rok u Predlogu zakona vrati na 5 godina ili ga izmeniti da teče od dana kada investitor dobije građevinsku dozvalu, pa u odnosu na taj dan 4 godine. Kada je reč o donošenju planskih dokumenata iz člana 3. Predloga zakona ukazala je na potrebu da se uvede i kaznena odredba za nepoštovanje roka od 24 meseca.

Odbor je, jednoglasno, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmeni Zakona o planiranju i izgradnji u načelu.

Za izvestioca na sednici Narodne skupštine određena je Katarina Rakić, predsednik Odbora.

Druga tačka dnevnog reda -  **Razmatranje Predloga zakona o izmenama i dopunama Zakona o elektronskom dokumentu, elektronskoj identifikaciji i uslugama od poverenja u elektronskom poslovanju, koji je podnela Vlada**

U uvodnom izlaganju predstavnik Ministarstva Miloš Cvetanović istakao je, da je cilj izmena Predloga zakona da se u realnom životu poveća obim upotrebe kvalifikovanih usluga od poverenja. Prva od tri najvažnije izmene je prekogranična interoperatibilnost, da građani koji žive van Srbije mogu da koriste usluge E portala. Druga važna izmena je udaljena identifikacija, koja će omogućiti da naši građani u Srbiji i van Srbije, kao i strani državljani dobiju sertifikat ili elektronski potpis bez dolaženja u kancelarije pružaoca usluga. Treća izmena se odnosi na sertifikaciju sredstava za kreiranje elektronskog potpisa i pečata. Postupak sertifikacije će obavljati Ministarstvo, što će omogućiti da se određeni domaći proizvodi koriste i na našem tržištu i u EU ukuliko žele da se i tako sertifikuju.

S obzirom da nije bilo prijavljenih za diskusiju članovi Odbora su se izjasnili o ovoj tački dnevnog reda.

Odbor je, jednoglasno, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o elektronskom dokumentu, elektronskoj identifikaciji i uslugama od poverenja u elektronskom poslovanju u načelu

Za izvestioca na sednici Narodne skupštine određena je Katarina Rakić, predsednik Odbora.

Treća tačka dnevnog reda -  **Razmatranje Predloga zakona o izmenama i dopunama Zakona o posebnim uslovima za realizaciju projekta izgradnje stanova za pripadnike snaga bezbednosti, koji je podnela Vlada**

U uvodnom izlaganju predstavnik Ministarstva Danica Uskoković istakla je da ima dosta tehničkih izmena ali ono što je iniciralo izmene Zakona je mogućnost da investitor izgradnje zgrada u prizemlju može graditi prostor za komercijalne delatnosti sa sadržajem koji je potreban stanarima, kao i podzemne i nadzemne blokovske garaže.

S obzirom da nije bilo prijavljenih za diskusiju članovi Odbora su se izjasnili o ovoj tački dnevnog reda.

Odbor je, jednoglasno, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o posebnim uslovima za realizaciju projekta izgradnje stanova za pripadnike snaga bezbednosti u načelu.

Za izvestioca na sednici Narodne skupštine određena je Katarina Rakić, predsednik Odbora.

Četvrta tačka dnevnog reda - **Razmatranje Predloga zakona o izmenama i dopunama Zakona o plovidbi i lukama na unutrašnjim vodama, koji je podnela Vlada**

U uvodnom izlaganju predstavnik Ministarstva Veljko Kovačević istakao je da se izmenama i dopunama Zakona završava usaglašavanje sa jednom od najvažnijih direktiva EU. Predlogom zakona se normira vođenje elektronskih registara brodovskih knjižica o izdatim ovlašćenjima i preuzima nekoliko odredaba direktive koje se odnose na rad trening centra za sticanje zvanja u unutrašnjoj plovidbi.

S obzirom da nije bilo prijavljenih za diskusiju članovi Odbora su se izjasnili o ovoj tački dnevnog reda.

Odbor je, jednoglasno, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o plovidbi i lukama na unutrašnjim vodama u načelu.

Za izvestioca na sednici Narodne skupštine određena je Katarina Rakić, predsednik Odbora.

Peta tačka dnevnog reda **- Razmatranje Predloga zakona o metrou i gradskoj železnici**

U uvodnom izlaganju predstavnik Ministarstva Danica Uskoković istakla je da se Predlogom zakona o metrou i gradskoj železnici uređuju regulatorni, tehnički i drugi uslovi za bezbedno, pouzdano i uredno odvijanje metro saobraćaja i sistema gradske železnice.

S obzirom da nije bilo prijavljenih za diskusiju članovi Odbora su se izjasnili o ovoj tački dnevnog reda.

Odbor je, jednoglasno, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o metrou i gradskoj železnici u načelu.

Za izvestioca na sednici Narodne skupštine određen je Dejan Kesar, član Odbora.

Šesta tačka dnevnog reda - **Razmatranje Predloga zakona o potvrđivanju Sporazuma o međunarodnom povremenom prevozu putnika autobusima (Interbus sporazum) i Odluke br. 1/2011 Zajedničkog odbora osnovanog Interbus sporazumom o međunarodnom povremenom prevozu putnika autobusima, koji je podnela Vlada**

U uvodnom izlaganju predstavnik Ministarstva Milan Petrović istakao je da se ovim sporazumom olakšava organizacija i obavljanje prevoza putnika autobusom. Postiže se viši stepen tehničkih uslova za autobuse, a samim tim i bezbednost saobraćaja i zaštita životne sredine. Pojednostavljuje se postupak kontrole, usklađuju se mere i postupci za sprovođenje inspekcijskih nadzora, kažnjavanje i pružanje uzajamne pomoći, ostvaruje se saradnja u turizmu i liberalizacija samog prevoza. Pored navedenog razlozi za pristupanje ovom sporazumu proizilaze iz integracionih procesa kojima težimo i potrebe za usklađivanjem transportne politike na nivou država EU.

S obzirom da nije bilo prijavljenih za diskusiju članovi Odbora su se izjasnili o ovoj tački dnevnog reda.

Odbor je, jednoglasno, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma o međunarodnom povremenom prevozu putnika autobusima (Interbus sporazum) i Odluke br. 1/2011 Zajedničkog odbora osnovanog Interbus sporazumom o međunarodnom povremenom prevozu putnika autobusima.

Za izvestioca na sednici Narodne skupštine određena je Katarina Rakić, predsednik Odbora.

\*

\* \*

Na sednici Odbora vođen je tonski zapis.

Sednica je zaključena u 13.15 časova.

SEKRETAR ODBORA PREDSEDNIK ODBORA

Biljana Ilić Katarina Rakić